Branden er formentlig opstået i kælderen under køkkenet, lyder de foreløbige meldinger om brandårsagen til den altødelæggende brand, der har ramt historisk badehotel.

Der er fortsat et massivt antal redningsfolk på det sted, hvor der indtil for få timer siden husede et af landets ikoniske badehoteller, Svinkløv Badehotel. Det fortæller TV2 Nords reporter på stedet, René Ryom. Desuden er mange af de ansatte på hotellet på stedet, og de står og kigger på det triste syn. - Og de er naturligvis kede af, at deres arbejdsplads ikke er her længere, fortæller René Ryom. Nordjyllands Beredskab arbejder formentlig mange timer endnu med efterslukningen af den voldsomme brand. Og det kommer ligeledes til at tage lang før, brandtomten er til at komme i nærheden af for politiets teknikere, der så kan fastslå brandårsagen, så man kan få vished over, hvorfor det gik så grueligt galt for det historiske og kendte Svinkløv Badehotel.